«Гугъэр» щыгъэу зэролъэлъ
БизнесымкIэ институтым иджыблагъэ зэIущIэ гуапэ щекIуэкIащ. Пшыхьыр нэхъыбэу зытеухуауэ щытар усакIуэ, драматург, журналист, «Горянка» газетым и редактор нэхъыщхьэ Къаныкъуэ Заринэ и лэжьыгъэрат. КъищынэмыщIауэ, абы щагъэлъэпIащ Заринэ и жэрдэмкIэ ирагъэкIуэкIа «Гугъэ» зэпеуэм щытекIуахэр. Абы и къызэгъэпэщакIуэ гупым хэтахэщ «Адыгэ псалъэ» газетым и редактор нэхъыщхьэм и къуэдзэ Ширдий Маринэ, Дунейпсо Адыгэ Хасэм и ГъэзэщIакIуэ гупым хэт Ныбэжь Таисэ, КъБР-м Егъэджэныгъэмрэ щIэныгъэмкIэ и министерствэм и пресс-секретарь Алборэ Иннэ, «Адыгэ псалъэ» газетым и лэжьакIуэхэу ЩхьэщэмыщI Изэрэ Щомахуэ Залинэрэ, Профсоюзхэм ЩэнхабзэмкIэ я унэм и режиссер нэхъыщхьэ Гумэ Маринэ, «Къэбэрдей-Балъкъэр» ВТК-м и нэтынхэр езыгъэкIуэкI Хъуэжэ Жан сымэ.
Зэпеуэм и къызэгъэпэщакIуэхэм я мурад нэхъыщхьэр къыдэкIуэтей щIэблэм адыгэбзэкIэ тхэ яхэтмэ, ахэр наIуэ къащIынырщ, гъэгушхуэнырщ. Абы хэтыну къыхураджат адыгэбзэкIэ усэ, прозэ, литературэм и жанр зэмылIэужьыгъуэхэм дихьэххэр. Ди жагъуэ зэрыхъущи, прозэу кърахьэлIар мащIэщ, ахэри гулъытэ щхьэхуэ зыхуэщIыпхъэу жюрим хэтахэм къыщамылъытэм, увыпIэ щхьэхуэ хуагъэфэщакъым. КъэпщытакIуэ гупым и лъэIукIэ тхыгъэхэм еджащ, я псалъи жаIащ усакIуэ, тхакIуэ Бещтокъуэ Хьэбас, филологие щIэныгъэхэм я доктор, профессор ЩоджэнцIыкIу Нинэ, адыгэбзэмкIэ егъэджакIуэ, урысейпсо зэпеуэм щытекIуа Хур Мадинэ сымэ.
Хъурей Феликс УвыпIэ щхьэхуэ къимыхьами, усэ зытх зы щIалэ и цIэ къыхагъэщащ. Хэкум, лъэпкъым теухуауэ куэд зэритхым, и IэдакъэщIэкIхэм псэкупсэ лъабжьэ зэраIэм папщIэ, Къэбэрдей-Балъкъэр къэрал университетым экономикэмкIэ и факультетым и студент Шыбзыхъуэ Астемырщ зи цIэ къраIуар. Ещанэ увыпIэр зэпеуэм къыщихьащ КъБКъУ-м филологиемкIэ и институтым адыгэбзэмрэ литературэмкIэ и къудамэм и етхуанэ курсым щеджэ Хьэрэдурэ Аллэ. Ар Тэрч щIыналъэм хыхьэ Курп Ипщэ (Ислъэмей) къуажэм щыщщ, зэпеуэм щигъэлъэгъуар и эссехэращ. ЕтIуанэ увыпIэр хуагъэфэщащ «Шыхулъагъуэ» литературэ хасэм хэт Бэрбэч Аслъэнджэрий. Ар Аушыджэр къуажэм щыщщ, КъБКъУ-м, «Нанотехнологиемрэ электроникэмрэ» къудамэм, и етхуанэ курсым щоджэ. Бэрбэчым и усэхэр республикэм къыщыдэкI журналхэмрэ газетхэмрэ мызэ-мытIэу къытрадзащ. Литературэ хасэм хэтхэм я тхыгъэхэр щызэхуэхьэса «КъудамэщIэ», «Шыхулъагъуэм» и вагъуэхэр» тхылъхэм итщ Аслъэнджэрий и IэдакъэщIэкIхэм ящыщ.
Зэпеуэр иджыри зэ щыхьэт техъуащ щIалэгъуалэр прозэ жанрым нэхърэ усэным нэхъ зэрыдихьэхыр. Пьесэмрэ прозэмрэ зэкIэ гулъытэншэу къэнащ. Усэным нэхъ хуэIэзэу ялъытэри, япэ увыпIэр хуагъэфэщащ Хьэвжокъуэ Людмилэ. Усэ нэгъэсахэр зи Iэдакъэ къыщIэкI пщащэр щIэныгъэми хозагъэ. Людмилэ Нартан къуажэм щыщщ, усэ зэритхым къищынэмыщIауэ, литературэр едж, филологие щIэныгъэхэм я кандидатщ, Гуманитар къэхутэныгъэхэмкIэ щIэныгъэ институтым къэбэрдей литературэмкIэ и къудамэм и лэжьакIуэщ. Хьэвжокъуэм и усэхэр республикэм къыщыдэкI газет, журнал зэмылIэужьыгъуэхэм къытохуэ. 2011 гъэм Людмилэ и усэ тхылъ щхьэхуэ, «Гухэлъ налъэ» жыхуиIэр, дунейм къытехьащ.
Хьэвжокъуэ Людмилэ — Зэпеуэм и къызэгъэпэщакIуэхэм фIыщIэшхуэ яхуэфащэщ, щIэблэр къазэрыфIэIуэхум, ядэIэпыкъун гуращэ зэраIэм папщIэ, — жиIащ Хьэвжокъуэ Людмилэ.
БизнесымкIэ Къэбэрдей-Балъкъэр институтым и ректор, философие щIэныгъэхэм я доктор, академик Хъурей Феликс зэпеуэм и къызэгъэпэщакIуэхэм, щхьэхуэу Къаныкъуэ Заринэ, фIыщIэшхуэ яхуищIащ. Лъэпкъым папщIэ зэфIагъэкI лэжьыгъэхэм, Iуэху щхьэпэхэм пщIэ лей зэрахуэфащэр и псалъэм къыхигъэщащ.
БизнесымкIэ институтымрэ КъБКъУ-м ФилологиемкIэ и институтымрэ я студентхэр Къаныкъуэ Заринэ и усэхэм дахэу, гъэхуауэ къеджа иужькIэ, упщIэ зиIэхэм усакIуэм зыхуагъэзащ. ТхакIуэм хуэдэу и IэдакъэщIэкIыр зыми хузыхэщIэнукъым — Заринэ и усэхэм къыщеджэжым, къызэхуэсахэм дагъэхунIакIэ шынэ хуэдэ псалъэ налъэ зыIэпамыгъэхуу щIэдэIуащ. Мы пшыхьым щIэса дэтхэнэми гупсысэ нэху, дахагъэ и гум къыщыушауэ здыщIихыжащ. Литературэм и мыхьэнэр, къалэныр абдеж къыщожьэ…
Ди гуапэу тыдодзэ зэпеуэм щытекIуа Хьэвжокъуэ Людмилэ и усэхэм щыщ.
Къаныкъуэ Заринэ
Шыбзыхъуэ Астемыр
Бэрбэч Аслъэнджэрий
Хьэрэдурэ Аллэ
Иуаз Зубер
Инэрокъуэ Данэ.
